મહેસાણા શહેરને સ્વચ્છ અને હરીયાળું શહેર બનાવવાનાં ભાગરૂપે નવનિયુક્ત પ્રમુખ ઘનશ્યામ સોલંકીએ હોટલ અને રેસ્ટોરન્ટ માલિકો સાથે બેઠક કરીને હવેથી જાહેરમાં એઠવાડ કે કચરો નહી ફેંકવા માટે તાકીદ કરી હતી.જો એઠવાડ કે કચરો જાહેરમાં ફેંકશે તો તેવી હોટલ અને રેસ્ટોરન્ટનું ખાણીપીણીનું તેમજ ગુમાસ્તાધારાનું લાયસન્સ રદ કરવાની પાલીકા પ્રમુખે ચીમકી આપી હતી.જો કે પાલીકા પ્રમુખનાં સૂચનને હોટલ-રેસ્ટોરન્ટનાં માલિકોએ વધાવી લઈને શહેરને સ્વચ્છ રાખવા માટે સહયોગની ખાતરી આપી હતી. શહેરનાં ધોબીઘાટ વિસ્તારમાં આવેલાં ફાયર સ્ટેશનમાં પાલીકા દ્વારા શહેરની સ્વચ્છતા બાબતે હોટલ- રેસ્ટોરન્ટ માલિકોની બેઠક બોલાવવામાં આવી હતી.આ બેઠકમાં પાલીકા પ્રમુખ ઘનશ્યામ સોલંકી, ઉપપ્રમુખ પુરીબેન પટેલ, ઈન્ચાર્જ ચીફ ઓફીસર એસ.પી.વાળંદ, પૂર્વ ઉપપ્રમુખ જયદીપસિંહ ડાભી, કોર્પોરેટરો રમેશ ભૂરી, જનક બ્રહ્મભટ્ટ, મહેશ પટેલ, સંજય બ્રહ્મભટ્ટ, મહેશ ચૌહાણ તેમજ કર્મચારીઓ ઉપસ્થિત રહ્યાં હતા.